CELEX: 
Language: et
Date: 2018-06-07 00:00:00
Title: KOMISJONI DELEGEERITUD MÄÄRUS (EL) …/… millega muudetakse delegeeritud määrust (EL) 2015/2446 seoses üldtagatise suuruse vähendamise ja tagatisest vabastamise tingimustega

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu 9. oktoobri 2013. aasta määrusega (EL) nr 952/2013, millega kehtestatakse liidu tolliseadustik (edaspidi „tolliseadustik“), antakse kooskõlas Euroopa Liidu toimimise lepinguga (edaspidi „ELi toimimise leping“) komisjonile volitused täiendada teatavaid tolliseadustiku mitteolemuslikke osasid vastavalt ELi toimimise lepingu artiklile 290. Komisjon rakendas neid volitusi, võttes 28. juulil 2015 vastu komisjoni delegeeritud määruse (EL) 2015/2446, millega täiendatakse Euroopa Parlamendi ja nõukogu määrust (EL) nr 952/2013 seoses liidu tolliseadustiku teatavaid sätteid käsitlevate üksikasjalike eeskirjadega. Komisjoni delegeeritud määrusega kehtestati üldkohaldatavad sätted, et täiendada tolliseadustikku, tagamaks selle sätete selge ja nõuetekohane kohaldamine. 
            
            
               Delegeeritud määruse (EL) 2015/2446 esimese kohaldamisaasta järel ilmnes selle praktilisel rakendamisel asjaolu, et tolliseadustikuga kehtestatud põhiliste eeskirjade tõhusamaks ja tulemuslikumaks kohaldamiseks ja tollitehingute edendamiseks kooskõlas tänapäevaste tavadega on vaja kohandada artikli 84 sätteid.
            
            
               Mitu liikmesriiki ja kaubandusorganisatsioonide esindajad on korduvalt juhtinud komisjoni tähelepanu asjaolule, et komisjoni delegeeritud määruse (EL) 2015/2446 artiklis 84 sätestatud piisava finantssuutlikkuse eritingimuse praktilise kohaldamisega on raskusi, ja nad on kutsunud komisjoni üles seda probleemi esimesel võimalusel lahendama. Esile tõsteti järgmised põhjused ja asjaomased tegurid. 
            
            
               Väideti, et praegu artiklis 84 eraldiseisva tingimusena nimetatud ettevõtja finantssuutlikkus ei anna täielikku ülevaadet ettevõtja suutlikkusest tasuda tollivõla ja muude maksude seda osa, mida tagatis ei kata. Kõnealune piisavate finantsvahenditega seotud tingimus piirdub üksnes likviidsusega ja seda peetakse liiga piiravaks. Seepärast tehti ettepanek, et arvesse tuleks võtta ka muid kergesti vahetatavaid varasid, et teha kindlaks ettevõtja asjaomane suutlikkus, kui tehakse otsus tagatise vähendamise või tagatise esitamise nõudest loobumise kohta.
            
            
               Lisaks on praktiliselt tõendatud, et teatavatel juhtudel võib tolliseadustiku artikli 90 kohaselt kehtestatud tollivõla limiit tekkida võivate võimalike tollivõlgade ja muude maksude puhul kerkida väga kõrgele tasemele, mis ei oleks põhjendatud kõnealuse tollivõla tegeliku tekkimise tõenäosusega (nt tollivõlg, mis võib tekkida seoses laeva parandamisega ajutisel impordil). Riskiteguri lisamise võimaluse puudumine on osutunud liiga piiravaks.
            
            
               Selliste tagatise vähendamise ja tagatise esitamisest loobumise taotluste puhul, mille on esitanud volitatud ettevõtjad, näivad artiklis 84 sätestatud kehtivad nõuded mittevolitatud ettevõtjate puhul rangemad kui tolliseadustiku artiklis 95 nimetatud kriteeriumide hindamise üksikasjad ja nendega nõutakse hindamise dubleerimist, mis tundub ebaloogiline ja vastuoluline. 
            
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Komisjon koostas käesoleva delegeeritud õigusakti vastavalt Euroopa Parlamendi ja Euroopa Komisjoni suhete raamkokkuleppele ning delegeeritud õigusakte käsitlevale Euroopa Parlamendi, nõukogu ja komisjoni ühisele seisukohale. Liikmesriigid ja kõik teised asjaomased sidusrühmad olid eelnõu koostamisse nõuetekohaselt kaasatud ja nendega konsulteeriti ettevalmistava töö käigus pidevalt.
            
            
               Komisjon pidas eelnõu teksti üle konsultatsioone liikmesriikidega asjaomase eksperdirühma (edaspidi „tolliseadustiku eksperdirühm“) koosolekute teel. Äriringkonnaga konsulteeriti asjaomase sidusrühmade nõuandeorgani (edaspidi „kaubanduskontaktide töörühm“) kaudu liikmesriikide ekspertidega toimunud ühiskoosolekutel. 
            
            
               Komisjon kaalus aktiivselt kõiki konsulteerimise käigus saadud kommentaare ja võttis neid võimalikult suures ulatuses arvesse käesoleva ettepaneku koostamisel, pidades silmas, et ettepanekus tuleks esitada piisavad põhjused nii tagatise vähendamise ja tagatise esitamisest loobumise taotluse heakskiitmiseks kui ka selle tagasilükkamiseks võimalike tollivõlgade puhul. 
            
            
               Kõik asjaomased osalised on kokku leppinud, et kõnealuse muudatusega tuleks:
            
            
               1) lahendada olukord, kus tingimust tõendada piisavate finantsvahendite olemasolu tõlgendatakse üksnes piisava vaba likviidsuse olemasoluna ja see näib seega liiga piirav;
            
            
               2) selgitada piisavat finantssuutlikkust käsitleva tingimuse hindamist;
            
            
               3) lisada riskitegur, mis on seotud tollivõla tekkimise riskiga, pidades silmas taotleja tolliga seotud äritegevuse liiki ja mahtu ning selliste kaupade liiki, mille jaoks tagatist nõutakse;
            
            
               4) pakkuda kindlustunnet seoses tolliseadustiku artikli 38 lõikes 5 kehtestatud sättega, mille kohaselt ei kontrollita uuesti selliseid volitatud ettevõtjaks saamise kriteeriume, mida kontrolliti juba volitatud ettevõtja staatuse andmisel, ja et ettevõtja suutlikkust tasuda tollivõla ja muude maksude seda osa, mida tagatis ei kata, tuleks hinnata osana tema piisava finantssuutlikkuse hindamisest üldtagatise summa vähendamiseks või tagatise esitamisest vabastuse saamiseks loa andmise raames. 
            
            
         
         
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesoleva määruse õiguslik alus on sätestatud tolliseadustiku artikli 99 punti c delegeeritud volitustes. 
            
            
               Subsidiaarsuse põhimõte
            
            
               Kuna ei tolliseadustiku ega käesoleva määrusega muudetava delegeeritud määruse puhul ei kontrollitud subsidiaarsuse põhimõtte järgimist, ei ole asjakohane kontrollida seda ka käesoleva määruse puhul. Tuleb märkida, et tolliliit on sisepiirideta ala ja põhineb liidu tasandi ühtlustatud ja automatiseeritud raamistikul ning liikmesriikide omavahelisel seotusel. Selle tõrgeteta toimimiseks on vaja, et mis tahes asjaomaseid õiguslikke meetmeid, eelkõige piiriüleste süsteemidega seotud lahenduste leidmiseks, võetakse liidu tasandil.
            
            
               Proportsionaalsuse põhimõte
            
            
               Proportsionaalsuse puhul järgitakse käesolevas määruses kaasseadusandjate antud volitusi ja käsitletakse ainult neid elemente, mis võimaldavad kehtivaid õigussätteid paremini kohandada tolliasutuste, ettevõtjate ja muude isikute kui ettevõtjate igapäevatöö vajadustega.
            
            
               Ettepaneku sisu
            
            
               Pärast olukorra põhjalikku hindamist jõudis komisjon järeldusele, et tekstist tuleks välja jätta piisavaid finantsvahendeid hõlmav tingimus ja samas tuleks õigusaktis täiendavalt selgitada finantssuutlikkuse hindamise põhimõtet.  Lisaks tuleb kõnealuse hindamise puhul arvesse võtta kõiki olukorraga seotud elemente, kuid samas peab see jääma paindlikuks ja vastama konkreetsele olukorrale. On oluline, et toll võib põhjendatud juhtudel võtta arvesse selliste tollivõlgade tekkimise riski, pidades silmas taotleja äritegevuse tunnuseid, tehingu eripära ja selliste kaupade liiki, mille jaoks tagatist taotletakse. Samuti peeti oluliseks selgitada, kuidas käsitada volitatud ettevõtja taotluse hindamist kattuvate kriteeriumide puhul. Vastavalt tolliseadustiku artikli 38 lõikele 5 ei tohiks nende suhtes kohaldada hindamismenetluste dubleerimist. Siiski tuleks selgitada, et volitatud ettevõtjate taotletud konkreetsete tollialaste lihtsustuste lubamiseks peab loa andma toll ja selleks peavad olema täidetud kõnealuse lihtsustusega seotud erinõuded.
            
            
               4.MÕJU EELARVELE
            
            
               Kuna käesolev määrus on ette nähtud üksnes delegeeritud määruse (EL) 2015/2446 kehtivate õigusnormide paremaks kohandamiseks nende kavandatud eesmärkidega ja olulisi muudatusi ei ole kavas teha, ei mõjuta käesolev määrus otseselt eelarvet. 
            
            
               Kõnealuse artikli kohased tagatise esitamisest loobumise või muude tagatise vähendamiste lubamise tingimused on sätestatud, osutamaks, et võlgnik tagab ise, et tollivõlg tasutakse. Kõnealune muudatus ei muuda sellega seoses olukorda. 
            
            
               KOMISJONI DELEGEERITUD MÄÄRUS (EL) …/…,
            
            
               7.6.2018,
            
            
               millega muudetakse delegeeritud määrust (EL) 2015/2446 seoses üldtagatise suuruse vähendamise ja tagatisest vabastamise tingimustega
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik,
                  1
                eelkõige selle artikli 99 punkti c,
            
            
               ning arvestades järgmist:
            
            
               (1)Määruse (EL) nr 952/2013 artikli 95 lõikes 1 on sätestatud tingimused, mida ettevõtja peab täitma, et saada luba esitada üldtagatis tollivõlgade ja muude tekkinud maksude tasumise tagamiseks. Määruse (EL) nr 952/2013 artikli 95 lõikes 2 on sätestatud täiendavad kriteeriumid, mida ettevõtjad peavad täitma, et saada luba vähendatud summaga üldtagatise esitamiseks või saada vabastus tagatise esitamisest seoses tollivõla või muude tekkida võivate maksudega. Üks kõnealustest kriteeriumidest on maksevõime kriteerium
                  2
               . Nimetatud kriteerium loetakse tõendatuks juhul, kui taotleja finantssuutlikkus on hea, võimaldades tal täita oma kohustusi, võttes nõuetekohaselt arvesse ettevõtja majandustegevuse iseärasusi.
            
            
               (2)Kui esitatakse taotlus vähendatud summaga üldtagatise esitamiseks või tagatise esitamisest vabastuse saamiseks, peab toll hindama, kas taotleja suudab tasuda tollivõla ja muud maksud, kui see osutub vajalikuks.
            
         
         
            
               (3)Delegeeritud määruse (EL) 2015/2446 artiklis 84 on sätestatud tingimused, mida ettevõtja peab täitma, et saada luba vähendatud summaga üldtagatise esitamiseks või tagatise esitamisest loobumiseks. Lisaks muudele maksevõime kriteeriumi alusel sätestatud kriteeriumidele nõutakse kõnealuses artiklis, et taotleja peab tõendama, et tal on piisavad finantsvahendid, et täita oma kohustusi seoses tollivõla ja muude tekkida võivate maksudega, mida tagatis ei kata. Määruse (EL) nr 952/2013 ja delegeeritud määruse (EL) 2015/2446 rakendamisest saadud praktilisest kogemusest nähtub siiski, et kõnealune tingimus on liiga piirav, kuna seda tõlgendatakse nii, nagu peaks taotlejal olema piisavalt vaba likviidsust. Likviidsus ei ole siiski alati ainus tõend ettevõtja suutlikkusest tasuda tollivõlga ja muid tekkida võivaid makse, mida tagatis ei kata. Arvesse võidakse võtta ka muid tegureid, nagu kergesti vahetatavad varad. Seepärast on oluline jätta välja likviidsusnõue kui eraldiseisev tingimus ja selgitada, et ettevõtja suutlikkust täita oma kohustust tasuda tollivõlg ja muude maksude see osa, mida tagatis ei kata, hinnatakse taotleja finantssuutlikkuse hinnangu raames.
            
            
               (4)Selleks, et tagada nende eeskirjade ühtne kohaldamine, on vaja selgitada, et tingimuse „piisav finantssuutlikkus“ hindamine seoses ettevõtja suutlikkusega tasuda tollivõlga ja muid tekkida võivaid makse, mida tagatis ei kata, hõlmab üksnes selliste taotluste hindamist, mis käsitlevad vähendatud summaga üldtagatist või tagatise esitamisest loobumist (tollilihtsustus). See on vajalik selleks, et määrata kindlaks kõnealuse hindamise piirid üldtagatiste kõikide vähendamistasandite puhul.
            
            
               (5)Juhul kui komisjoni rakendusmääruse (EL) 2015/2447
                  3
                artikli 155 kohaselt kehtestatud tollivõla limiit on ebaproportsionaalne võrreldes tekkida võivate tollivõlgadega, on vaja sätestada tollile võimalus võtta vähendamise määra kindlaksmääramiseks oma äranägemisel arvesse tollivõla tekke riski.
            
            
               (6)Samuti on vaja selgitada, et volitatud ettevõtjate suhtes ei tohiks vastavalt määruse (EL) nr 952/2013 artikli 38 lõikele 5 kohaldada hindamismenetluste dubleerimist, kuid toll võib enne selliste konkreetsete tollilihtsustuste lubamist, mida volitatud ettevõtja võib taotleda, kontrollida kõnealuse tollilihtsustuse erinõuete täitmist, 
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Delegeeritud määruse (EL) 2015/2446 artiklit 84 muudetakse järgmiselt:
            
            
               (1)lõike 1 punkt f jäetakse välja;
            
            
               (2)lõike 2 punkt g jäetakse välja;
            
            
               (3)lõike 3 punkt l jäetakse välja;
            
            
               (4)lisatakse lõiked 3a ja 3b:
            
            
               „3a. Kui toll kontrollib, kas taotlejal on piisavad finantssuutlikkus, et saada luba vähendatud summaga üldtagatise esitamiseks või tagatise esitamisest loobumiseks, nagu on nõutud lõike 1 punktis e, lõike 2 punktis f ja lõike 3 punktis k, võtab ta arvesse taotleja suutlikkust täita oma kohustus tasuda tollivõlg ja muud tekkida võivad maksud, mida kõnealune tagatis ei kata. 
            
            
               Toll võib põhjendatud juhtudel võtta arvesse selliste tollivõlgade ja muude maksude tekkimise riski, pidades silmas taotleja tolliga seotud äritegevuse liiki ja mahtu ning selliste kaupade liiki, mille jaoks tagatist taotletakse.
            
            
               3b. Kui piisavat finantssuutlikkust käsitleva tingimuse täitmist on juba kontrollitud tolliseadustiku artikli 39 punktis c osutatud kriteeriumi kohaldamiseks, kontrollib toll üksnes seda, kas taotleja finantssuutlikkusega on põhjendatud loa andmine vähendatud summaga üldtagatise esitamiseks või tagatise esitamisest loobumiseks.“
            
            
               (5)
                     lõige 4 asendatakse järgmisega: 
            
            
               „4. Kui taotleja on asutatud vähem kui kolm aastat tagasi, kontrollitakse lõike 1 punktides d ja e, lõike 2 punktides e ja f ning lõike 3 punktides j ja k sätestatud tingimuste täitmist olemasolevate andmete ja teabe alusel.“. 
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 7.6.2018
            
         
         
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 269, 10.10.2013, lk 1. 
               
               
                  
                     (2)
                  
                        Määruse (EL) nr 952/2013 artikli 39 punkt c
               
               
                  
                     (3)
                  
                        ELT L 343, 29.12.2015, lk 558.